32004D0616
L 278/64
JURNALUL OFÍCIAL AL UNIUNII EUROPENE
DECIZIA COMISIEI
din 26 iulie 2004
de stabilire a listei centrelor de colectare a materialului seminal autorizate pentru importurile de material seminal cabalin din țări terțe
[notificată cu numărul C(2004) 2511]
(Text cu relevanță pentru SEE)
(2004/616/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare specifice prevăzute în anexa A secțiunea I la Directiva 90/425/CEE (1), în special articolul 17 alineatul (3) litera (b),
întrucât:
(1)
Decizia 2000/284/CE a Comisiei din 31 martie 2000 de stabilire a listei centrelor de colectare a materialului seminal autorizate pentru importurile de material seminal cabalin din țări terțe și de modificare a Deciziilor 96/539/CE și 96/540/CE (2) a fost modificată în mai multe rânduri.
(2)
Prin adoptarea Deciziei 2004/211/CE a Comisiei din 6 ianuarie 2004 de elaborare a listei țărilor terțe și a părților din teritoriile acestor țări din care statele membre autorizează importurile de ecvidee vii și de material seminal, de ovule și embrioni din specia ecvină și de modificare a Deciziilor 93/195/CEE și 94/63/CE (3), Comisia a modificat temeiul juridic privind elaborarea listei țărilor terțe și regionalizarea lor în materie de importuri de ecvidee vii și de produse germinale ale acestora.
(3)
De la intrarea în vigoare a Directivei 2004/68/CE, lista centrelor de colectare a materialului seminal din care statele membre autorizează importul de material seminal originar din țări terțe este modificată în conformitate cu articolul 17 alineatul (3) litera (b) paragrafele de la al doilea la al patrulea din Directiva 92/65/CEE și este pusă la dispoziția publicului pe site-ul Internet al Comisiei.
(4)
În plus, țările terțe care notifică Comisiei autorizarea centrelor de colectare a materialului seminal pentru exportul de material seminal cabalin în Comunitate urmează o nouă procedură și furnizează informațiile privind autorizarea pe care o acordă într-un format standardizat.
(5)
Autoritățile competente din Canada și Noua Zeelandă au informat oficial Comisia cu privire la autorizarea a două centre și, respectiv, a unui centru de colectare a materialului seminal cabalin suplimentare, în conformitate cu dispozițiile Directivei 92/65/CEE.
(6)
În plus, autoritățile competente din Statele Unite ale Americii au informat oficial Comisia cu privire la autorizarea a doisprezece centre suplimentare de colectare a materialului seminal cabalin, în conformitate cu dispozițiile Directivei 92/65/CEE, cu privire la retragerea autorizării centrelor 02AZ001-EQS, 00TX003-EQS, 02TX018-EQS și 03TX001-EQS și la modificarea anumitor date privind un centru autorizat.
(7)
Este necesar să se modifice codul ISO al țării pentru Serbia și Muntenegru și să se adapteze în consecință poziția acestei țări pe listă.
(8)
Este necesar să se țină seama de faptul că noile state membre s-au alăturat la Comunitate la 1 mai 2004.
(9)
Este necesar să se țină seama de acordurile comunitare pertinente cu anumite țări terțe.
(10)
Pentru a se asigura claritatea și raționalitatea, Decizia 2000/248/CE ar trebui abrogată și înlocuită.
(11)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Statele membre autorizează importurile de material seminal de animale din specia ecvină colectat în centrele incluse în lista anexată la prezenta decizie, cu condiția respectării cerințelor prevăzute la articolul 4 din Decizia 2004/211/CE.
(2) Materialul seminal menționat la alineatul (1) trebuie colectat după data autorizării centrului de către autoritățile naționale competente ale țării terțe în cauză.
(3) Actualizările listei anexate adoptate în conformitate cu procedura prevăzută la articolul 17 alineatul (3) litera (b) din Directiva 92/65/CEE sunt publicate pe site-ul Internet al Comisiei.
Articolul 2
Decizia 2000/284/CE a Comisiei se abrogă.
Trimiterile la decizia abrogată se interpretează ca trimiteri la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 26 iulie 2004.